**Zapojte sa do súťaže RegioStars 2013**

Európska komisia 13. októbra 2011 počas „OPEN DAYS“ otvorila súťaž o získanie ocenenia „REGIOSTARS 2013“. Ide o súčasť iniciatívy EK „Regióny pre ekonomickú zmenu“, pričom jej cieľom je identifikácia a šírenie originálnych inovatívnych a najmä overených postupov a projektov v oblasti regionálneho rozvoja, ktoré boli financované prostredníctvom fondov Kohéznej politiky EÚ a ktoré by mohli byť atraktívnymi a inšpirujúcimi aj pre ostatné regióny EÚ.

Každoročné udeľovanie cien za najlepšie projekty sa realizuje vo viacerých vybraných oblastiach týkajúcich sa hospodárskej modernizácie celej EÚ. Iniciatíva EK a aj táto súťaž majú zabezpečiť lepšiu informovanosť o osvedčených postupoch, stimulovať výmenu skúseností a najmä zviditeľniť progresívne myslenie pri realizácii projektov podporovaných z fondov Kohéznej politiky EÚ.

V roku 2013 bude súťaž prebiehať v nasledovných kategóriách:

**1.** INTELIGENTNÝ RAST: Prepojenie vysokých škôl na regionálny rozvoj

**2.** UDRŽATEĽNÝ RAST: Podpora efektívneho využívania zdrojov v malých a stredných podnikov

**3.** INKLUZÍVNY RAST: Sociálne inovácie: kreatívne reakcie na spoločenské zmeny

**4.** CITYSTAR: Integrovaný prístup k trvalo udržateľnému mestskému rozvoju

**5.** INFORMOVANOSŤ a KOMUNIKÁCIA: Informovanosť verejnosti o projektoch financovaných z fondov EÚ prostredníctvom krátkych videí.

Uzávierka prihlášok pre rok 2013 je **20. apríla 2012**.

Vezmite, prosím, na vedomie, že kalendár akcie na rok 2013 sa zmenil. Finalisti, ktorí budú zvolený porotou EK, budú vyzvaní na prezentovanie svojich projektov počas OPEN DAYS 2012 a slávnostné odovzdanie cien sa uskutoční vo februári 2013.

Viac informácií o súťaži spolu s prihlasovacími formulármi nájdete na stránke : <http://ec.europa.eu/regional_policy/cooperate/regions_for_economic_change/regiostars_13_en.cfm>